Slaugytojų žinios ir įgūdžiai atliekant sekreto išsiurbimą iš tracheostomos vamzdelio
Authors: Vaškelytė Alina , Kostyliovienė Silva , Grinkevičiūtė Dovilė 
Published: January 2017

Siekiant sumažinti skyriuose slaugomiems pacientams,
kuriems išvesta tracheostoma, priežiūros sukeltų
komplikacijų skaičių, labai svarbu, kad slaugytojai
sekreto išsiurbimo iš tracheostomos vamzdelio
procedūrą atliktų saugiai ir veiktų vadovaudamiesi
moksliniais tyrimais pagrįstomis rekomendacijomis.
Šio tyrimo tikslas buvo išanalizuoti slaugytojų žinias
ir įgūdžius atliekant sekreto išsiurbimą iš tracheostomos
vamzdelio. Tyrimas vyko Kauno miesto ligoninių
skyriuose, į kuriuos tracheostomuoti pacientai
dažniausiai patenka iš Intensyviosios terapijos
skyrių. Pirmojo tyrimo etapo metu buvo vykdoma
slaugytojų anketinė apklausa, antrojo - slaugytojų
praktikinių veiksmų, atliekant sekreto išsiurbimą
iš tracheostomos vamzdelio, stebėjimas. Anketinėje
apklausoje dalyvavo 93 slaugytojai, buvo stebėtos
99 sekreto išsiurbimo iš tracheostomos vamzdelio
procedūros. Tyrimo duomenims rinkti buvo naudojama
autorių sukurta Slaugytojų žinių nustatymo
anketa ir Slaugytojų praktikinių veiksmų stebėjimo
protokolas.
Rezultatai. Registruojant požymius, rodančius sekreto
išsiurbimo iš tracheostomos vamzdelio poreikį,
dažniausiai buvo stebimas paciento kosulys (77,8
proc.), apie pusės stebėtų atvejų metu melsvėjo paciento
veidas ir lūpos (42,4 proc.). Apklausos metu
81,0 proc. slaugytojų nurodė, kad sekretą siurbia, kai
pacientas kosėja ir 52,4 proc. – kai pacientas pats paprašo
(lyginant su stebėj. χ²=64,681;lls=1;p&amp;lt;0,001).
Daugiau nei pusė respondentų (59,1 proc.) teigė, kad siurbia sekretą iš tracheostomos vamzdelio,
kai melsvėja paciento lūpos, veidas, tačiau buvo
stebėta statistiškai reikšmingai mažiau atvejų, kai
buvo atliekamas atsiurbimas melsvėjant paciento
lūpoms, veidui (42,4 proc.; lyginant su apklausa
χ²=5,315;lls=1;p=0,021). Daugelio (88,9 proc.) stebėtų
procedūrų metu buvo naudojamas didesnis nei
150 mmHg sekreto siurbimo slėgis. Anketinės apklausos
metu daugiau nei pusė (60,1 proc.) slaugytojų
nurodė, kad siurbia tokiu slėgiu, koks yra nustatytas
siurblyje. Penktadalis (20,2 proc.) slaugytojų
nurodė, kad prieš siurbiant sekretą iš tracheostomos
vamzdelio, pirmiausia išsiurbtų sekretą iš burnos ir
nosiaryklės. Stebėjimo metu gauti panašūs rezultatai
(19,2 proc.). Beveik pusė (46,7 proc.) slaugytojų
žinojo ir tai atliko praktikoje (45,5 proc.), kad vienkartinio
kateterio įleidimo ir sekreto išsiurbimo trukmė
turi būti iki 15 sek. Anketinės apklausos metu
dauguma (94,9 proc.) slaugytojų nurodė, kad procedūros
metu įpila į tracheostomos vamzdelį sterilaus
sol. NaCl 0,9 proc. tirpalo, tačiau stebėjimų metu
tai registravome statistiškai reikšmingai rečiau (9,3
proc. lyginant su stebėj. χ²=138,857;lls=1;p&amp;lt;0,001).
Išvados. Didžioji dalis slaugytojų teisingai žinojo
požymius, rodančius sekreto iš tracheostomos
vamzdelio išsiurbimo poreikį bei sekreto išsiurbimo
trukmę. Klinikinėje praktikoje slaugytojai tinkamai
taikė turimas žinias apie sekreto iš tracheostomos
vamzdelio išsiurbimo poreikį bei sol. NaCl 0,9 proc.
tirpalo naudojimą. Apie pusė apklaustųjų slaugytojų
neteisingai nurodė siurbimo veiksmų seką ir siurbimo
slėgį. Stebėjimų metu didžioji dalis slaugytojų
sekreto siurbimo metu veiksmus atliko neteisinga
seka, apie pusės stebėtų atvejų metu buvo siurbiama
per dideliu slėgiu ir per ilgai.